હાર્દિક પટેલ સામે તે પછી કસાયેલા સરકારી અને કાનૂની સકંજાના કારણે અનેક આંદોલનકારીઓ રાજદ્રોહ સહિતના આરોપસર જેલમાં ગયા હતા અને ક્રમશ: આંદોલનની ગતિ મંદ થઇ ગઇ હતી. ચૂંટણી નજીક છે ત્યારે હાર્દિક પટેલ હવે પાટીદાર સમાજ પર કેટલો પ્રભાવ ઊભો કરી શકે છે તે પરિબળ આંદોલન માટે મહત્વનું બનશે. કારણકે સરકાર દ્વારા હાર્દિકને બાજુએ મૂકીને પાટીદાર અગ્રણીઓને આંદોલનમાં સમાધાન પૂર્વે વાટાઘાટ માટે બોલાવવાની તૈયારી કરાઇ છે. પાસના કેટલાક અગ્રણીઓ કોંગ્રેસમાંથી ચૂંટણીની ટિકિટ માટે આશા રાખીને બેઠા છે. આ સ્થિતિ વચ્ચે હાર્દિક પટેલ-પાસ દ્વારા જીએમડીસી આંદોલન બાદ મૃત્યુ પામેલા યુવકોની યાદમાં પાટણ ખાતે શનિવારે શહીદ સંમેલનનું આયોજન કરાયું છે. જેમાં સમાજના લોકો મોટી સંખ્યામાં ઊમટે તે માટે પાસ તમામ તાકાત લગાવી રહ્યો છે.